Resolució 196/2017, de 14 de juny
Desglossament de la quantitat ingressada per l'Ajuntament en concepte d'Impost sobre l'Increment de Valor dels Terrenys de Naturalesa Urbana entre 1996 i 2016.
Com aquesta Comissió ha assenyalat en diferents ocasions i es desprèn de l'article 29.3 LTAIPBG, perquè la causa d'inadmissió de l'article 29.1.b LTAIPBG pugui invocar-se vàlidament cal que l'Administració motivi adequadament la complexitat al·legada, motivació que no existeix en aquest cas.
La informació sol·licitada té, a més, un especial interès públic després de les sentències recents del Tribunal Constitucional que declaren la inconstitucionalitat de la regulació de l'impost i que la persona reclamant esmenta a la seva sol·licitud.
Número d'expedient de la reclamació: 158/2017.
Com es desprèn dels antecedents, la persona reclamant sol·licita el desglossament anual de la quantitat ingressada per l'Ajuntament de Sant Vicenç dels Horts en concepte d'Impost sobre l'Increment de Valor dels Terrenys de Naturalesa Urbana (IIVTNU) entre 1996 i 2016, i aquest accedeix únicament a indicar-li la pàgina web municipal en què pot obtenir l'esmentada informació sobre els anys 2011 a 2016, inadmetent la sol·licitud pel que fa als anys anteriors en considerar que la seva obtenció requereix una tasca complexa de recerca.
L'article 29.1.b LTAIPBG estableix, certament, que l'Administració pot inadmetre les sol·licituds d'accés a informació pública que se li presentin "si per a obtenir la informació que demanen cal una tasca complexa d'elaboració o reelaboració", precisant que "en aquest cas, es pot donar la informació de manera desglossada, amb l'audiència prèvia del sol·licitant".
No obstant això, com aquesta Comissió ha assenyalat en diferents ocasions (entre d'altres, en les Resolucions sobre les Reclamacions 36/2015 i 15/2016, així com a la Resolució 78/2017) i es desprèn de l'article 29.3 LTAIPBG, per tal que l'esmentada causa d'inadmissió pugui invocar-se vàlidament cal que l'Administració motivi adequadament la complexitat al·legada, motivació que no existeix en aquest cas.
Es tracta només de buscar la partida corresponent a la recaptació en concepte d'IIVTNU de les liquidacions pressupostàries dels anys anteriors, tasca que no ha de requerir un elevat volum de treball fins i tot en el cas que les esmentades liquidacions no es trobin informatitzades i calgui consultar els expedients en paper.
Prova aquesta falta de complexitat el fet que un Ajuntament de grandària similar al reclamat hagi facilitat a la persona reclamant l'esmentada informació en resposta a una petició paral·lela sobre la quantitat recaptada per aquest altre Ajuntament en aquell mateix període (antecedent 8).
La informació sol·licitada té, a més, un especial interès públic després de les sentències recents del Tribunal Constitucional (STC 26/2017, de 16 de febrer –ECLI: ES:TC:2017:26– i STC d'11 de maig de 2017) que declaren la inconstitucionalitat de la regulació de l'IIVTNU i que la persona reclamant esmenta a la seva sol·licitud.
Per les raons exposades, ha d'estimar-se la reclamació i declarar-se el dret a que l'Ajuntament de Sant Vicenç dels Horts completi la informació facilitada amb la corresponent als anys 1996 a 2010, ambdós inclosos.
Com s'ha assenyalat (antecedent 9), l'Ajuntament ha elaborat i tramès a la GAIP aquesta informació durant la tramitació de la reclamació, que haurà de ser enviada a la persona reclamant.